b"\n_START_ARTICLE_\nRaoul Koczalski\n_START_SECTION_\nBiografie\n_START_PARAGRAPH_\nRaoul Koczalski a luat primele lec\xc8\x9bii de pian de la mama sa, studiind apoi cu Julian Gadowski. A debutat la v\xc3\xa2rsta de patru ani \xc3\xaen anul 1888 \xc3\xaentr-un salon privat din Var\xc8\x99ovia, imediat dup\xc4\x83 aceea \xc3\xaembarc\xc3\xa2ndu-se pentru un turneu \xc3\xaen Rusia unde a c\xc3\xa2ntat 60 de concerte din septembrie 1888 p\xc3\xa2n\xc4\x83 \xc3\xaen aprilie 1889. \xc3\x8en acest turneu a avut ocazia s\xc4\x83 c\xc3\xa2nte \xc3\xaen fa\xc8\x9ba lui Anton Rubinstein care a fost profund impresionat. Koczalski a fost desigur un copil minune, compun\xc3\xa2nd din fraged\xc4\x83 copilarie; p\xc3\xa2n\xc4\x83 la v\xc3\xa2rsta de 11 ani d\xc4\x83duse peste 1000 de concerte, v\xc3\xa2rst\xc4\x83 la care interpreta repertoriul standard Franz Liszt - Chopin._NEWLINE_\xc3\x8en 1891 Koczalski s-a mutat la Lemberg, unde a luat lec\xc8\x9bii de pian de la Ludwig Marek, c\xc3\xa2teva luni \xc3\xaenainte ca acesta s\xc4\x83 moar\xc4\x83. Marek a fost elevul lui Franz Liszt \xc8\x99i al lui Mikuli, Koczalski lu\xc3\xa2nd ore de pian apoi cu \xc3\xaensu\xc8\x99i Karl Mikuli (1821-1897), care a fost elevl \xc8\x99i asistentul preferat al lui Chopin. Koczalski a scris o carte despre orele de pian avute pe parcursul urm\xc4\x83toarelor patru veri cu Mikuli, carte publicat\xc4\x83 \xc3\xaen 1936. Lec\xc8\x9biile de pian avute cu Mikuli au f\xc4\x83cut din Koczalski unul din cei mai importan\xc8\x9bi \xc8\x99i autentici interpre\xc8\x9bi ai lui Chopin. Spre deosebire de Moriz Rosenthal \xc8\x99i Alexander Michalowski, al\xc8\x9bi doi elevi faimo\xc8\x99i de ai lui Mikuli, care au studiat \xc8\x99i cu al\xc8\x9bi profesori, Koczalski nu a mai luat lec\xc8\x9bii de pian cu nimeni; de aceea se pare c\xc4\x83 \xc3\xaenregistr\xc4\x83rile sale cu muzica lui Chopin se apropie mai mult de stilul \xc8\x99i viziunea compozitorului._NEWLINE_Experien\xc8\x9bele timpurii nu i-au afectat negativ dezvoltarea, Koczalski trec\xc3\xa2nd de la copilul minune la artistul matur f\xc4\x83r\xc4\x83 probleme. A tr\xc4\x83it mul\xc8\x9bi ani la Berlin, dar dup\xc4\x83 al doilea r\xc4\x83zboi mondial s-a re\xc3\xaentors \xc3\xaen Polonia unde a predat la \xc8\x98coala Na\xc8\x9bional\xc4\x83 de Muzic\xc4\x83 din Poznan. Ultimul concert l-a avut \xc3\xaen noiembrie 1948 la Poznan. A l\xc4\x83sat \xc3\xaen urma sa 150 de compozi\xc8\x9bii publicate incluz\xc3\xa2nd 3 opere, 6 concerte pentru pian, unul pentru vioar\xc4\x83, muzic\xc4\x83 de camer\xc4\x83, 8 sonate pentru pian \xc8\x99i 24 de preludii dedicate memoriei lui Chopin.\n_START_SECTION_\n\xc3\x8enregistr\xc4\x83ri\n_START_PARAGRAPH_\nCu toate c\xc4\x83 a \xc3\xaenregistrat c\xc3\xa2teva discuri \xc3\xaen Polonia dup\xc4\x83 al doilea r\xc4\x83zboi mondial, cele mai importante sesiuni de \xc3\xaenregistr\xc4\x83ri le-a f\xc4\x83cut \xc3\xaen Germania la sf\xc3\xa2r\xc8\x99itul anilor '30 pentru Polydor. A \xc3\xaenregistrat multe din compozi\xc8\x9biile lui Chopin printre care toate studiile, preludiile \xc8\x99i baladele, trei impromptuuri, c\xc3\xa2teva nocturne, poloneze \xc8\x99i scherzo \xc3\xaen si b minor._NEWLINE_Cele mai importantante caracteristici ale pianisticii lui Koczalski sunt claritatea \xc8\x99i transparen\xc8\x9ba. El reprezint\xc4\x83 opusul \xc8\x99colii lui Leschetizky bazat\xc4\x83 pe greutatea bra\xc8\x9bului \xc8\x99i producerea unui sunet puternic. Studiile sunt c\xc3\xa2ntate cu foarte pu\xc8\x9bin\xc4\x83 pedal\xc4\x83, \xc3\xaen particular Op.25 nr.1 \xc8\x99i nr.11. Studiile sunt interpretate ca muzic\xc4\x83 \xc8\x99i nu ca o demonstra\xc8\x9bie de virtuozitate sau ca exerci\xc8\x9bii pentru pian. \xc3\x8enregistrarea t\xc3\xa2rzie a Berceuse Op.57 este un model de claritate \xc8\x99i delicate\xc8\x9be._NEWLINE_Toate \xc3\xaenregistr\xc4\x83rile lui Koczalski cu muzica lui Chopin sunt foarte interesante; a supravie\xc8\x9buit o \xc3\xaenregistrare a concertului nr.2 pentru pian \xc3\xaen fa minor Op.21 f\xc4\x83cut\xc4\x83 la Berlin \xc3\xaen anul 1948 sub bagheta lui Sergiu Celibidache. Au ap\xc4\x83rut la casa de discuri Archiphon piese pentru pian de Ignacy Jan Paderewski, Anton Rubinstein, Mussorgsky, Scriabin, Szymanowski \xc8\x99i Bart\xc3\xb3k \xc3\xaenregistrate de asemenea din difuziuni radiofonice."